मकर संक्रान्ति के दिन तिल और गुड़ से बनी हुई चीजें खानें की परम्परा रही है। इस दिन तिल से बनी हुई वस्तुएं जैसे तिलकूट, तिल का लड्डू, गजक, रेवड़ी खाना पर्व का विधान है। पंजाब, हरियाणा और उत्तर प्रदेश के कई भागों में इस दिन अग्नि जलाकर महिलाएं उसके चारों ओर नाचती गाती हैं। इस अग्नि में तिल, मूंगफली, मक्का, गुड़ व चावल की आहुति दी जाती है और शीत ऋतु को विदाई दी जाती है। लोग एक दूसरे को रेवड़ी और तिल का लड्डू खिलाते हैं इस दिन अग्नि और सूर्य देवता से प्रार्थना की जाती है कि जैसे जैसे उत्तरायण में सूर्य के आने से दिन बड़ा होता है उसी प्रकार उनके पति की आयु लम्बी हो। इन प्रांतों में नई नवेली दुल्हन और नवजात शिशु के लिए विशेष आयोजन किया जाता है।